Lennart Damsbo-Andersen (S), 2009-05-13:
Skimmelsvamp er et stigende problem i Danmark.
Statens Byggeforskningsinstitut har opgjort, at hver ottende bolig i større eller mindre grad er angrebet af skimmelsvamp og andre former for svamp.
Resultatet er, at lejere i tusindvis bliver syge med hovedpine, åndedrætsbesvær eller hoste og i svære tilfælde får livsvarige astmatiske sygdomme.
Ofte får lejerne skylden, fordi de ikke lufter ud, og det er formentlig også rigtigt i nogle tilfælde, men sandheden er, at de fleste problemer skyldes manglende vedligeholdelse, konstruktionsfejl i ejendommen, rørskader eller direkte byggesjusk.
Boligen er helt afgørende for menneskers daglige trivsel og sundhed, og derfor er svamp i boligen et meget stort og indgribende problem for de personer, der rammes af det.
Det er derfor Socialdemokraternes opfattelse, at det er nødvendigt at have fokus på at sikre en bedre beskyttelse af lejerne på det her område.
Socialdemokraterne arbejder målrettet på at forbedre retssikkerheden for lejerne og fremsatte i 2006 og 2007 en række forslag til forbedringer.
Mange enkeltsager om skimmelsvamp i boliger vidner om, at lejernes retsbeskyttelse fortsat ikke er optimal, og at kommunikationen mellem lejere og udlejere ikke er god nok.
Lejerne føler sig generelt ikke taget alvorligt i denne type sager, og desuden er udfaldet af disse sager typisk ikke i lejernes favør.
En lejer, som i dag opdager, at lejligheden er fugtig og altså kan være angrebet af skimmelsvamp trods normal udluftning, står over for et næsten håbløst projekt.
Hvis udlejeren ikke udbedrer skaderne, må lejeren gå til beboerklagenævnet, huslejenævnet eller boligretten, afhængigt af om lejligheden er beliggende i den almene eller den private udlejningssektor.
Typisk forholder beboerklagenævnet, huslejenævnet og boligretten sig ikke effektivt til disse problemer.
Tilsvarende viser mange lejerhenvendelser, at det er meget svært for lejerne med henvisning til kommunernes tilsynspligt at få kommunerne i tale.
Derfor er disse sager ofte meget belastende både økonomisk, sundhedsmæssigt og personligt, idet disse lejere er i en meget usikker situation.
Formålet med dette forslag er at få udarbejdet regler, der skal sikre lejernes retsstilling i forbindelse med usunde lejeboliger.
I forslaget lægger vi op til, at der skal ses på mindst syv forhold.
For det første skal kommunen, såfremt den modtager en dokumenteret henvendelse fra en lejer om en usund bolig, inden 14 dage rekvirere en uafhængig teknisk analyse, der afklarer, om boligen er usund.
For det andet skal kommunen, såfremt der foreligger en positiv analyse, der viser, at der er skimmelsvamp eller lignende i boligen, kontakte embedslægen.
Embedslægen afklarer, om boligen på baggrund af den tekniske analyse skal erklæres for usund og dermed uegnet for beboelse.
For det tredje skal kommunen, såfremt en bolig af embedslægen er erklæret for uegnet til beboelse, straks stille en midlertidig erstatningsbolig, et hotelværelse eller lignende til rådighed for lejeren.
For det fjerde skal kommunen sikre, at der udføres en uafhængig teknisk analyse, der afklarer, om årsagen er en mangel eller misligholdelse forårsaget af udlejer eller lejer.
Udgifterne til analysen finansieres af stat og kommune.
For det femte skal kommunen, såfremt en bolig er erklæret usund, påbyde udlejer at udarbejde en renoveringsplan og inden for en frist udbedre boligen efter denne.
Efterfølgende kvalitetskontrollerer kommunen arbejdet.
For det sjette skal der ud af midlerne i Landsbyggefonden og i Grundejernes Investeringsfond for henholdsvis den almene og den private udlejningssektor afsættes midler til støtte til udbedring af boligerne.
Sidst, men ikke mindst skal parterne i sagen, dvs. udlejer og lejer, af kommunen løbende informeres om ovennævnte tiltag og resultater af analyser m.m.
Vi vil med dette forslag sikre, at mennesker ikke kommer til at opholde sig i usunde boliger på grund af skimmelsvamp og lignende, og det foreliggende forslag er en præcisering af den linje, idet en række sager på dette område har afsløret en katastrofal mangel på initiativ fra de ansvarlige myndigheder side.
Folketingets Boligudvalg afholdt den 31. januar 2007 en høring om skimmelsvamp, og heraf fremgik det meget klart, at problemerne er store og med alvorlige konsekvenser for rigtig mange mennesker.
Derfor blev et nødvendigt indgreb efterlyst.
Socialdemokraterne er enige i, at der er behov for at få foretaget de nødvendige opstramninger og præciseringer for at sikre, at ingen mennesker kommer til at opholde sig i boliger med helbredstruende skimmelsvamp eller lignende.
I dagspressen har der de seneste år løbende været eksempler på familier, der har stået magtesløse over for udlejerne, på trods af at skimmelsvampen har haft store helbredsmæssige konsekvenser for dem.
I Vejle Amts Folkeblad kunne man så sent som den 7. maj læse om en familie, der af embedslægen havde fået deres lejlighed erklæret sundhedsfarlig at bo i.
De var alligevel nødt til at blive boende i lejligheden, da kommunen trak sin sagsbehandling i langdrag og parret intet hørte fra kommunen.
Lejlighedens tilstand var tæt på at få fatale konsekvenser for parrets søn.
Ifølge artiklen var sønnen ved at miste livet på grund af halsbetændelse, der næsten kvalte ham, og på hospitalet sagde den behandlende overlæge, at halsbetændelsen direkte kunne relateres til skimmelsvampen.
Den berørte familie har ikke råd til at flytte, og derfor har familien med de gældende regler være stavnsbundet til den sundhedsfarlige lejlighed. Lørdag den 2. maj kunne man i Fyns Amts Avis læse om en enlig mor, hvis datter på 16 havde udviklet svær astma, efter at den lille familie havde boet i en kælderlejlighed.
Lejligheden var ellers erklæret uegnet til bolig for mennesker af embedslægen og kommunen.
Rapporten, der lå til grund for vurderingen, har lejeren selv måttet betale Cowi for at udarbejde, hvilket betyder, at lejeren nu har en stor gæld.
Det er Socialdemokraternes opfattelse, at de gældende regler ikke giver de enkelte lejere tilstrækkelig og hurtig beskyttelse i sager om skimmelsvamp.
Lejerne ender ofte i et mangeårigt og meget belastende forløb, som de er uden mulighed for selv at ændre på, og derfor ønsker vi med det forslag her at sikre lejere en hurtigere og mere sikker indsats nu, hvor regeringen ikke har levet op til sine tidligere løfter.
Det er helt afgørende, at lejerne får en bedre beskyttelse og hurtigt kommer væk fra usunde boliger, der er uegnet til beboelse.
Derfor er jeg sådan set også glad for - når nu alt det her er sagt - de meldinger, der er kommet fra ordførerne her i dag.
Så vidt jeg har kunnet høre, er der hvert fald ingen tvivl om, at der ikke er nogen, der accepterer, at der er mennesker, der skal bo, hvor der er skimmelsvamp.
Der er heller ikke nogen, der accepterer, at kommunerne ikke gør det, de skal, altså sørger for at hjælpe lejerne og få gjort noget ved de problemer, som der er.
Der, hvor vandene så skilles en lille smule, kan jeg forstå er der, hvor vi siger: Hvem skal så tage ansvaret for det her?
Skal vi gøre det, eller skal vi lade det sejle, når kommunerne selv har ansvaret?
Jeg var meget tilfreds med at høre udtalelsen fra Dansk Folkepartis ordfører om, at vi skal kigge på den her sag, og jeg ser meget frem til, at det i udvalgsarbejdet vil blive klart for alle ordførerne og alle medlemmerne af udvalget, at der er en problemstilling med kommunernes håndhævelse af den forpligtelse, som de har.
Jeg ser frem til, at vi i enighed kan vedtage forslaget her, når vi kommer til anden behandling.